

**REPUBLIKA HRVATSKA**

**VARAŽDINSKA ŽUPANIJA**

**OPĆINA VIDOVEC**

**Općinsko vijeće Općine Vidovec**

KLASA: 021-05/17-01/06

URBROJ: 2186/10-01/1-17-02

Vidovec, 27.06.2017.

 **Z A P I S N I K**

**sa 2. sjednice Općinskog vijeća Općine Vidovec, održane dana 27. lipnja 2017. godine, ( utorak ) u prostorijama Općine Vidovec**

**Sjednica je započela u 20,00 sati.**

Predsjednik Općinskog vijeća Općine Vidovec Zdravko Pizek pozdravio je sve članove Općinskog vijeća Općine Vidovec, načelnika Općine Vidovec Brunu Hranića, zamjenika načelnika Dubravka Zavrtnik, djelatnice Jedinstvenog upravnog odjela Općine Vidovec, predsjednike mjesnih odbora, kao i predstavnike medija.

Predsjednik Općinskog vijeća Zdravko Pizek :

„Prije nego krenemo na utvrđivanje kvoruma predlažem da se sve sjednice snimaju i isto tako objavljuju na web stranici Općine Vidovec radi transparentnosti i izvješćivanja javnosti. Odmah bi to dao i na glasovanje, tko je za to da se sjednice Vijeća snimaju i stavljaju na web stranicu Općine Vidovec?“

Tko je za : 14 članova Vijeća

Tko je protiv : 0

Ima li suzdržanih : 0

Predsjednik Općinskog vijeća Zdravko Pizek :

„Konstatiram jednoglasno.“

**UTVRĐIVANJE KVORUMA ČLANOVA OPĆINSKOG VIJEĆA :**

Predsjednik Općinskog vijeća Zdravko Pizek :

„Sada ćemo utvrditi kvorum, gospodin Stjepan Smernjak se ispričao pismenim putem, znači nije prisutan, stoga utvrđujem da je sjednici prisutno 14 članova od izabranih 15 članova Općinskog vijeća Općine Vidovec, te konstatiram da kvorum postoji i može se nastaviti sa daljnjim tijekom sjednice Općinskog vijeća te da će sve donijete odluke biti pravovaljane i važeće.

**PRISUTNI ČLANOVI OPĆINSKOG VIJEĆA** :

Zdravko Pizek, Edo Košić, Dubravka Rog, Silvija Zagorec, Ivana Zavrtnik, Ivan Benček, Ljubica Uranić, Marijo Serini, David Šantek, Ines Pavleković, Zdravko Klopotan, Nadica Cafuk, Marija Cafuk, Ivan Kušćar

**SJEDNICI NISU PRISUSTVOVALI ČLANOVI OPĆINSKOG VIJEĆA** :

Stjepan Smernjak - opravdano

**PREDSJEDATELJ** : Zdravko Pizek

**OSTALI PRISUTNI** :

Načelnik Općine Vidovec Bruno Hranić, zamjenik načelnika Dubravko Zavrtnik, Petra Rogina pročelnica JUO Općine Vidovec, Andreja Peharda adm.tajnica-referent, Emina Ljubek viši stručni suradnik za opće poslove i EU fondove, Mateja Novak viši stručni suradnik za financije i proračun, Ivana Dreven Varaždinske vijesti, Nikolina Jureković Radio Megaton, Siniša Kalajdžija Vox media d.o.o., Antun Remar predsjednik MO Nedeljanec-Prekno i Milan Papec predsjednik MO Vidovec.

**USVAJANJE ZAPISNIKA SA KONSTITUIRAJUĆE SJEDNICE OPĆINSKOG VIJEĆA OPĆINE VIDOVEC ODRŽANE DANA 13.06.2017. GODINE ;**

Predsjednik Općinskog vijeća Zdravko Pizek :

„Prelazimo na usvajanje zapisnika sa prethodne sjednice Općinskog vijeća, konstituirajuće, da li ima tko kakvu primjedbu na zapisnik?“

Član Vijeća Zdravko Klopotan :

„Pozdravljam sve prisutne, ako sam se prošli puta javio za riječ onda mi, onda mi neću o ulici o naseljima, ljudi me pitaju zašto sam se javio za riječ, a ne znaju zbog čega sam se javio, zašto to nije unutra navedeno. Ako sam rekao da je to sumrak demokracije, molim da se to sumrak demokracije, znači ne dobiva ni oporba nijednog potpredsjedničkog mjesta i ostalim komisijama, znači molim da se to u zapisnik i uvede, hvala“.

Predsjednik Općinskog vijeća Zdravko Pizek :

„ Treba tražiti da se uvede u zapisnik, ali isto treba malo birati riječi.“

Član Vijeća Zdravko Klopotan :

„Od sad bilo šta diskutiram hoću da se ubuduće uvede u zapisnik.“

Predsjednik Općinskog vijeća Zdravko Pizek :

„Zapisnik se piše u skraćenom obliku jedino ako neko traži decidirano prije „molim da se to stavi u zapisnik“ onda se stavi“ .

Član Vijeća Zdravko Klopotan :

„Evo sad sam tražio, kaj budem diskutirao molim da se ubuduće to stavi u zapisnik“.

Za riječ javila se članica Vijeća Ines Pavleković.

Predsjednik Općinskog vijeća Zdravko Pizek :

„Hvala lijepa, napominjem idući puta kad se traži bit će u zapisniku, sada dajem ovakav zapisnik na glasovanje sa dopunom, tko je za takav zapisnik?“

 U raspravu uključila se članica Vijeća Nadica Cafuk.

Predsjednik Općinskog vijeća Zdravko Pizek :

„Pitam ponovno, tko je za zapisnik sa dopunom“

Član Vijeća Zdravko Klopotan :

„Ja sam zatražio sada i neka se unese unutra“.

U raspravu uključila se i članica Vijeća Dubravka Rog.

Član Vijeća Zdravko Klopotan :

„Ja tražim da se to uvede u zapisnik, ja sam dao prigovor na zapisnik znači ja bi molio neka se to uvede unutra“.

Predsjednik Općinskog vijeća Zdravko Pizek :

„Tko je za to, za prijedlog člana Vijeća Zdravka Klopotana, da se još to doda i kao takav zapisnik bude prihvaćen?“

Tko je za : 14 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek konstatirao je da je zapisnik sa konstituirajuće sjednice Općinskog vijeća Općine Vidovec usvojeni jednoglasno, sa 14 glasova od 14 prisutnih članova Općinskog vijeća i usvojena primjedba biti će unijeta u zapisnik sa konstituirajuće sjednice Vijeća.**

**UTVRĐIVANJE DNEVNOG REDA ZA 2. SJEDNICU OPĆINSKOG VIJEĆA OPĆINE VIDOVEC**

Predsjednik Općinskog vijeća Zdravko Pizek :

„Svi ste dobili prijedlog dnevnog reda, da li ima netko kakvu primjedbu ili dopunu?“

Članica Vijeća Silvija Zagorec :

„Tražimo dopunu na prijedlog dnevnog reda, u biti na tri točke, prve točke.

Sukladno zaprimljenom dopisu od strane člana Općinskog vijeća gospodina Stjepana Smernjak tražimo dopunu vezanu za Komisiju za statutarno-pravna pitanja.

Nadalje tražimo dopunu vezano uz prijedlog Odluke o imenovanju članova Povjerenstva za razvoj ruralnog turizma Općine Vidovec.

I treća dopuna, tražimo dopunu dnevnog reda sa prijedlogom Odluke o imenovanju članova Povjerenstva za procjenu šteta od elementarne nepogode za područje općine Vidovec.“

Predsjednik Općinskog vijeća Zdravko Pizek : Zaprimio sam dva dopisa, prvi ću pročitati: „Obavijest o osnivanju Kluba Vijećnika,

Klub vijećnika Nezavisnih vijećnika, SDP-a i HNS-a

Prema članku 26a Poslovnika o radu Općinskog vijeća Općine Vidovec, obavještavamo gore navedeni naslov da su izabrani članovi Općinskog vijeća – Ines Pavleković, David Šantek, Zdravko Klopotan, Marija Cafuk, Ivan Kušćar, Stjepan Smernjak i Nadica Cafuk osnovali Klub vijećnika, kojeg čine 3 izabrana predstavnika nezavisnih vijećnika, 2 predstavnika HNS-a i 2 predstavnika SDP-a.

Klub vijećnika će djelovati u Općinskom vijeću Općine Vidovec zajednički,

te će dužnost predsjednika Kluba vijećnika obnašati nezavisna vijećnica Ines Pavleković. U prilogu se nalazi popis članova, tu još fali potpis Nadice Cafuk i Stjepana Smernjaka kojeg nema, pa molim kasnije rješiti.“

Isto smo zaprimili još jednu obavijest :

„Obavijest o osnivanju Kluba vijećnika HDZ-HSU-HSS

Sukladno članku 26a Poslovnika o radu Općinskog vijeća Općine Vidovec (Službeni vjesnik Varaždinske županije broj 9/13, 36/13, i 8/14.) obavještavamo Vas da je osnovan Klub vijećnika HDZ-HSU-HSS te u prilogu ovog dopisa dostavljamo Sporazum o osnivanju Kluba vijećnika, Pravila rada Kluba vijećnika te Podatke o članovima Kluba.

U potpisu članovi Kluba vijećnika : Zdravko Pizek, Dubravka Rog, Silvija Zagorec kao predsjednica Kluba vijećnika, Marijo Serini, Ivan Benček, Ljubica Uranić, Ivana Zavrtnik i Edo Košić“.

Predsjednik Općinskog vijeća Zdravko Pizek

„Pitam da li ima još kakvog prijedloga za dopunu dnevnog reda, s time da bi Komisiju za statutarno-pravna pitanja stavili pod točku 1., pošto je vezano uz prošlu sjednicu, a ostalo bi sve pomaknuli. Znači sada predlažem slijedeći dnevni red, pa molim Komisiju za statutarno-pravna pitanja da se povuku i pripreme očitovanje, a mi ćemo za to vrijeme pročitati dnevni red današnje sjednice Vijeća, da možemo izglasati“.

Predsjednik Općinskog vijeća Zdravko Pizek pročitao je slijedeći prijedlog dnevnog red :

**D N E V N I R E D**

1. Izmjena i dopuna članova Komisije za statutarno-pravna pitanja,
2. Godišnji izvještaj o izvršenju Proračuna Općine Vidovec za 2016. godinu,
3. Izvješće o izvršenju plana razvojnih programa Općine Vidovec za 2016. godinu,
4. Prijedlog Odluke o raspodjeli rezultata poslovanja Općine Vidovec za 2016. godinu,
5. Godišnji izvještaj o izvršenju financijskog plana Dječjeg vrtića „Škrinjica“ za razdoblje od 01.01.2016. – 31.12.2016. godine,
6. Prijedlog Odluke o općinskim porezima Općine Vidovec,

Predsjednik Općinskog vijeća Zdravko Pizek :

Ova točka 7. Polugodišnji izvještaj o radu općinskog načelnika za razdoblje od 01.01. do 30.06.2017. godine, to ne može ići, ta bi se točka brisala, to ide za deveti mjesec“.

1. Prijedlog Odluke o plaći i ostalim materijalnim pravima načelnika Općine Vidovec,
2. Prijedlog Odluke o visini naknade za rad zamjenika općinskog načelnika koji dužnost obnaša bez zasnivanja radnog odnosa,
3. Razmatranje prijedloga o visini naknade za predsjednika Općinskog vijeća Općine Vidovec,
4. Prijedlog Odluke o visini naknade članovima Općinskog vijeća Općine Vidovec,
5. Prijedlog Odluke o određivanju potpisnika financijske dokumentacije Općine Vidovec,
6. Osnivanje Povjerenstva za ruralni turizam,
7. Osnivanje Povjerenstva za procjenu šteta od elementarne nepogode,
8. Razno

Članica Vijeća Nadica Cafuk :

„Imam jednu opasku, da li je to promaklo pod točkom 9. Razmatranje prijedloga o visini naknade za predsjednika, a mi imamo u pozivu i za potpredsjednike Općinskog vijeća Općine Vidovec, ali ste samo napomenuli za predsjednika, da li je tu greška.“

Predsjednik Općinskog vijeća Zdravko Pizek :

„Ni toga nema, za potpredsjednike neće biti nikakva naknada. Ako nema više dopune dajem na glasanje ovakav dnevni red sa dopunom“.

Tko je za : 14 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek konstatirao je da je dnevni red za 2. sjednicu Općinskog vijeća Općine Vidovec usvojeni sa dopunom sa 14 glasova od 14 prisutnih članova Vijeća.**

**Točka 1.**

**Izmjena i dopuna članova Komisije za statutarno-pravna pitanja**

Član Vijeća i predsjednik Komisije za statutarno-pravna pitanja Marijo Serini :

„S obzirom da je gospodin Stjepan Smernjak uputio dopis Komisiji za statutarno-pravna pitanja, znači meni kao predsjedniku Komisije i predsjedniku Općinskog vijeća Općine Vidovec, da ne bude zabune upućeno je samo jednoj Komisiji i mi smo razmatrali i daje se sljedeće očitovanje :

Jedinstveni upravni odjel Općine Vidovec zaprimio je dana 24. lipnja 2017. godine dopis od člana Općinskog vijeća Općine Vidovec gospodina Stjepana Smernjak, kojim se traži tumačenje članka 36. i 37. Poslovnika o radu Općinskog vijeća Općine Vidovec, a koji se članci odnose na izbor i imenovanja Komisije za izbor i imenovanja i Komisije za statutarno-pravna pitanja, točnije na dio koji se odnosi na sastav članova Komisije, smatrajući da su povrijeđene odredbe navedenih članaka Poslovnika.

Obzirom da je dopis upućen na Komisiju za statutarno-pravna pitanja daje se sljedeće tumačenje navedenih članaka:

Komisija za statutarno-pravna pitanja mišljenja je da nisu povrijeđene odredbe Poslovnika o radu Općinskog vijeća Općine Vidovec budući da sastav Komisije za izbor i imenovanja i Komisije za statutarno-pravna pitanja sastoji se od članova zastupljenih u stranačkom sastavu Općinskog vijeća ***sukladno dogovoru*** 1/3 članova Vijeća ( HDZ, HSU, HSS ) uključujući i prijedlog za izbor članova Komisije za izbor i imenovanje koji su podnijeli također 1/3 članova Vijeća ( HNS, SDP, NEZAVISNI ).

Obzirom da članak 36. stavak 2. i članak 37. stavak 2. Poslovnika o radu Općinskog vijeća Općine Vidovec govori o tome da sastav Komisije bude ***približno***  razmjeran stranačkom sastavu Općinskog vijeća, smatramo da su time ispoštovane odredbe Poslovnika.

Međutim, Komisija predlaže da se pristupi izmjeni i dopuni Odluke o imenovanju Komisije za izbor i imenovanja te da se umjesto izabrane članice Silvije Zagorec izabere David Šantek.

Predsjednik Općinskog vijeća Zdravko Pizek :

„Otvaram raspravu“

U raspravi pitanje je postavila članica Vijeća Ines Pavleković.

Član Vijeća i predsjednik Komisije za statutarno-pravna pitanja Marijo Serini podnio je dodatno pojašnjenje.

Predsjednik Općinskog vijeća Zdravko Pizek :

„Tko je za takav prijedlog, molim Vas da se izjasnite?“

Tko je za : 14 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek**

**„Konstatiram da je prijedlog jednoglasno usvojeni sa 14 glasova od 14 prisutnih članova Vijeća i molim da se pročita novi sastav Komisije.“**

Član Vijeća i predsjednik Komisije za statutarno-pravna pitanja Marijo Serini :

„Komisija se sastoji od sljedećih članova : predsjednik Marijo Serini, članovi Ivana Zavrtnik, Dubravka Rog, David Šantek i Ivan Kušćar.

Predsjednik Općinskog vijeća Zdravko Pizek :

„Konstatiram da je to nova Komisija i da to uđe u zapisnik.“

**Točka 2.**

**Godišnji izvještaj o izvršenju Proračuna Općine Vidovec za 2016. godinu**

Načelnik Općine Vidovec Bruno Hranić obrazložio je Godišnji izvještaj o izvršenju Proračuna Općine Vidovec za 2016. godinu, a koji su svi članovi Vijeća zaprimili u pismenom obliku.

Predsjednik Općinskog vijeća Zdravko Pizek :

„Zahvaljujem načelniku otvaram raspravu.“

U raspravi sudjelovali su članovi Vijeća : Nadica Cafuk, Ines Pavleković i Ivan Kušćar.

Odgovore na postavljena pitanja članova Vijeća vezana na izvještaj podnio je načelnik Bruno Hranić.

U raspravu uključila se i članica Vijeća Marija Cafuk.

Predsjednik Općinskog vijeća Zdravko Pizek :

„Ako nema više rasprave, zatvaram raspravu i dajem takav izvještaj na glasovanje, tko je za

takav izvještaj, molim da se izjasnite?“

Tko je za : 8 članova Vijeća

Tko je protiv : 2 člana Vijeća

Ima li suzdržanih : 4 člana Vijeća

**Predsjednik Općinskog vijeća Zdravko Pizek konstatirao je da je Godišnji izvještaj o izvršenju Proračuna Općine Vidovec za 2016. godinu usvojeni sa 8 glasova od prisutnih 14 članova Vijeća.**

**Točka 3.**

**Izvješće o izvršenju plana razvojnih programa Općine Vidovec za 2016. godinu**

Predsjednik Općinskog vijeća Zdravko Pizek :

„Prelazimo na sljedeću točku Izvješće o izvršenju plana razvojnih programa Općine Vidovec za 2016. godinu, molim načelnika za obrazloženje“

Načelnik Bruno Hranić ukratko je obrazložio Izvješće o izvršenju plana razvojnih programa Općine Vidovec za 2016. godinu, a koje je vezano uz prethodnu točku.

Predsjednik Općinskog vijeća Zdravko Pizek :

„Svi ste zaprimili u pismenom obliku, otvaram raspravu, ako nema nikoga za raspravu, zatvaram raspravu, tko je za takvo izvješće?“

Tko je za : 8 članova Vijeća

Tko je protiv : 0

Ima li suzdržanih : 6 članova Vijeća

**Predsjednik Općinskog vijeća Zdravko Pizek konstatirao je da je Izvješće o izvršenju plana razvojnih programa Općine Vidovec za 2016. godinu usvojeno sa 8 glasova od 14 prisutnih članova Vijeća.**

**Točka 4.**

**Prijedlog Odluke o raspodjeli rezultata poslovanja Općine Vidovec za 2016. godinu**

Načelnik Bruno Hranić ukratko je pojasnio prijedlog Odluke.

Predsjednik Općinskog vijeća Zdravko Pizek :

„Otvaram raspravu, ako nema, zatvaram raspravu, dajem na glasovanje?

Tko je za : 8 članova Vijeća

Tko je protiv : 0

Ima li suzdržanih : 6 članova Vijeća

**Predsjednik Općinskog vijeća Zdravko Pizek konstatirao je da je Odluka o raspodjeli rezultata poslovanja Općine Vidovec za 2016. godinu usvojena sa 8 glasova od prisutnih 14 članova Vijeća.**

**Točka 5.**

**Godišnji izvještaj o izvršenju financijskog plana Dječjeg vrtića „Škrinjica“ za razdoblje od 01.01.2016. – 31.12.2016. godine**

Članica Vijeća Dubravka Rog podnijela je Godišnji izvještaj o izvršenju financijskog plana Dječjeg vrtića „Škrinjica“ za razdoblje od 01.01. do 31.12.2016. godine.

Predsjednik Općinskog vijeća Zdravko Pizek :

„Zahvaljujem, otvaram raspravu“

U raspravi sudjelovali su članovi Vijeća : Nadica Cafuk, Ines Pavleković, Ivan Kušćar i Silvija Zagorec te načelnik Bruno Hranić koji je podnio pojašnjenje na postavljena pitanja članova Vijeća.

Predsjednik Općinskog vijeća Zdravko Pizek :

„Zatvaram raspravu, tko je za takvo izvješće?“

Tko je za : 13 članova Vijeća

Tko je protiv : 0

Ima li suzdržanih : 1 član Vijeća

**Predsjednik Općinskog vijeća Zdravko Pizek konstatirao je da je Godišnji izvještaj o izvršenju financijskog plana Dječjeg vrtića „Škrinjica“ za razdoblje od 01.01.2016. – 31.12.2016. godine usvojeni sa 13 glasova od 14 prisutnih članova Vijeća.**

**Točka 6.**

**Prijedlog Odluke o općinskim porezima Općine Vidovec**

Predsjednik Općinskog vijeća Zdravko Pizek :

„Prelazimo na sljedeću točku prijedlog Odluke o općinskim porezima Općine Vidovec, dajem riječ pročelnici Petri Rogina“

Pročelnica JUO Općine Vidovec Petra Rogina ukratko je obrazložila pravnu osnovu za donošenje Odluke o općinskim porezima.

Predsjednik Općinskog vijeća Zdravko Pizek :

„Otvaram raspravu“

U raspravu uključila se članica Vijeća Nadica Cafuk, a zatim pročelnica Petra Rogina i načelnik Bruno Hranić koji su podnijeli odgovor na postavljeno pitanje članice Vijeća.

Predsjednik Općinskog vijeća Zdravko Pizek :

„Ako nema više rasprave, zatvaram raspravu i dajem prijedlog Odluke o općinskim porezima na glasovanje.“

Tko je za : 10 članova Vijeća

Tko je protiv : 0

Ima li suzdržanih : 4 člana Vijeća

**Predsjednik Općinskog vijeća Zdravko Pizek konstatirao je da je Odluka o općinskim porezima Općine Vidovec usvojena sa 10 glasova od 14 prisutnih članova Vijeća.**

Predsjednik Općinskog vijeća Zdravko Pizek :

„Znači ovu točku Polugodišnji izvještaj o radu općinskog načelnika nemamo i prelazimo na prijedlog Odluke o plaći i ostalim materijalnim pravima načelnika“

**Točka 7.**

**Prijedlog Odluke o plaći i ostalim materijalnim pravima**

**načelnika Općine Vidovec**

Predsjednik Općinskog vijeća Zdravko Pizek :

„Načelnik Bruno Hranić izjasnio se da će svoju dužnost obavljati profesionalno te ima pravo na plaću i ostale materijalne troškove stoga predlažem utvrditi koeficijent, koji je i do sada bio 3,70“.

Načelnik Bruno Hranić :

„Sukladno zakonu o plaćama lokalnih i područnih dužnosnika prema proračunu općine Vidovec i ostalim elementima, maksimalan koeficijent načelnika Općine Vidovec koji može imati je 4,50. Ovdje je predloženi koeficijent 3,70 kako je bilo do sada. Znači vidi se da se ne ide na povećanje plaće već predlažem da se taj koeficijent smanji sa 3,70 na 3,60.

To je treći puta da predlažem smanjenje svoje plaće“

Predsjednik Općinskog vijeća Zdravko Pizek :

„Otvaram raspravu“.

U raspravi sudjelovali su : članica Vijeća Nadica Cafuk i član Vijeća David Šantek te načelnik Bruno Hranić.

Predsjednik Općinskog vijeća Zdravko Pizek :

„Dajem na glasovanje tko je za prijedlog da se smanji koeficijent sa 3,70 na 3,60?“

Tko je za : 9 članova Vijeća

Tko je protiv : 0

Ima li suzdržanih : 5 člana Vijeća

**Predsjednik Općinskog vijeća Zdravko Pizek konstatirao je da je Odluka o plaći i ostalim materijalnim pravima načelnika Općine Vidovec sa smanjenjem koeficijenta usvojena sa 9 glasova od prisutnih 14 članova Vijeća.**

**Točka 8.**

**Prijedlog Odluke o visini naknade za rad zamjenika općinskog načelnika**

 **koji dužnost obnaša bez zasnivanja radnog odnosa**

Članica Vijeća Silvija Zagorec :

„Ispred Kluba vijećnika HDZ-HSU-HSS predlažemo pravo na naknadu u iznosu od 2.200,00 kuna neto, što je smanjenje u odnosu na prethodni saziv u iznosu od 300,00 kuna neto u korist općinskog Proračuna“.

Predsjednik Općinskog vijeća Zdravko Pizek :

„Otvaram raspravu“

U raspravu uključio se zamjenik načelnika Dubravko Zavrtnik.

Članica Vijeća Ines Pavleković :

„Evo ja smatram, da bi naknada, da bi unatoč svemu, znači i što je David predložio za načelničku plaću, znači temeljem proračuna koji je još u rebalansu i sa takvim gubitkom i znači temeljem članka 50., znači gdje postoji da načelnik ima zamjenika koji ga zamjenjuje u slučaju duže odsutnosti ili ako je duže spriječen, znači to duže odsutnost se odnosi na to ako je duže od 30 dana, znači ako nije prisutan u prostorijama općine, a pritom znači dužnosnicima i zaposlenicima Općine nije neposredno dostupan, znači u tom slučaju prema tom članku zamjenik ga zamjenjuje eventualno znači može ga, može mu povjeriti neke poslove koje nadam se da će se definirati, međutim tu načelnik znači ne gubi odgovornost nego daje na povjerenje, evo samo temeljem toga, ja smatram da smanjenje naknade na 1.200,00 kuna“.

U raspravu uključili su se : zamjenik načelnika Dubravko Zavrtnik i član Vijeća Edo Košić.

Član Vijeća Ivan Kušćar :

„Evo ja, kao i većina Vas dolazi iz realnog sektora i znate sami jedino mjerilo za plaće je rad, znači sposobnost, zalaganje, stručnost i znanje. Ja predlažem da ova naša rukovodeća ekipa ima i veću plaću, zašto ne, ali da ju vežemo uz ostvarenje zacrtanog.“

Predsjednik Općinskog vijeća Zdravko Pizek :

„Imamo dva prijedloga, dajem na glasovanje prvi prijedlog 2.200,00 kn, tko je za takav prijedlog?“

Tko je za : 8 članova Vijeća

Tko je protiv : 5 članova Vijeća

Ima li suzdržanih : 1 član Vijeća

**Predsjednik Općinskog vijeća Zdravko Pizek konstatirao je da je prijedlog o visini naknade za rad zamjenika općinskog načelnika koji dužnost obnaša bez zasnivanja radnog odnosa usvojen sa 8 glasova od prisutnih 14 članova Vijeća, te da nije potrebno glasati za drugi prijedlog.**

**Točka 9.**

**Razmatranje prijedloga o visini naknade za predsjednika**

 **Općinskog vijeća Općine Vidovec**

Predsjednik Općinskog vijeća Zdravko Pizek :

„Dajem riječ Silviji Zagorec“.

Članica Vijeća Silvija Zagorec :

„Zahvaljujem na riječi, ispred Kluba vijećnika HDZ-HSS-HSU predlažemo naknadu u iznosu od 1.800,00 kuna za predsjednika Općinskog vijeća, a naknada za potpredsjednike Općinskog vijeća u iznosu od 0 kuna, znači ona se niti ne spominje i nije točka ovog dnevnog reda ali je ostala zabilježena. Znači razmatramo prijedlog da predsjednik Općinskog vijeća ima naknadu u iznosu od 1.800,00 kuna neto, što je opet smanjenje u odnosu na prethodni saziv jer je prethodna iznosila 2.500,00 kuna. Također sredstva se trebaju usmjeriti u općinski proračun.“

Predsjednik Općinskog vijeća Zdravko Pizek :

„Hvala Silviji, otvaram raspravu, ako nema zatvaram raspravu i dajem na glasovanje.“

Tko je za : 9 članova Vijeća

Tko je protiv : 0

Ima li suzdržanih : 5 članova Vijeća

**Predsjednik Općinskog vijeća Zdravko Pizek konstatirao je da je prijedlog prihvaćeni sa 9 glasova od 14 prisutnih članova Vijeća.**

**Točka 10.**

**Prijedlog Odluke o visini naknade članovima Općinskog vijeća Općine Vidovec**

Članica Vijeća Dubravka Rog :

„Svi ste dobili prijedlog odluke, ja imam jednu izmjenu, predlažem da se iza članka 4. doda članak 5. i glasi :

Članovi Općinskog vijeća kada se odriču naknade troškova za prisustvovanje na sjednici Općinskog vijeća podnose potpisanu pismenu izjavu o odricanju. Izjava o odricanju može se naknadno pismeno opozvati kada članovi Vijeća ponovno žele steči pravo na daljnju naknadu troškova. U vremenu od podnošenja izjave o odricanju pa do opoziva izjave o odricanju naknade troškova nemaju pravo na isplatu naknade troškova za sudjelovanje na sjednicama Općinskog vijeća. Također predlažem da članak 5. bude članaka 6., a članak 6. postaje članak 7. Znači predložena naknada je u iznosu od 150,00 kuna .“

Predsjednik Općinskog vijeća Zdravko Pizek :

„Otvaram raspravu“.

Članica Vijeća Marija Cafuk :

„Ja bi imala jedan prijedlog, da se naknada vijećnicima smanji za 50,00 kuna, da se tih 50,00 kuna stavlja na poseban konto koji bi nosio naziv neki „solidarni“ i da na kraju svojeg mandata s tim sredstvima kupimo npr. neka igrala ili već nešto, nakon četiri godine.“

U raspravu uključili su se također članovi Vijeća : Edo Košić, Silvija Zagorec, Ivan Kušćar, Dubravka Rog te načelnik Bruno Hranić.

Predsjednik Općinskog vijeća Zdravko Pizek :

„Zatvaram raspravu, tko je za prijedlog odluke sa dopunom ?“

Tko je za : 12 članova Vijeća

Tko je protiv : 1 član

Ima li suzdržanih : 1 član

**Predsjednik Općinskog vijeća Zdravko Pizek konstatirao je da je Odluka o visini naknade članovima Općinskog vijeća Općine Vidovec sa dopunom usvojena sa 12 glasova od 14 prisutnih članova Vijeća.**

**Točka 11.**

**Prijedlog Odluke o određivanju potpisnika financijske**

**dokumentacije Općine Vidovec**

Predsjednik Općinskog vijeća Zdravko Pizek :

„Svi ste zaprimili prijedlog, otvaram raspravu, zatvaram raspravu i dajem na glasovanje, tko je za takvu Odluku ?“

Tko je za : 14 članova Vijeća

Tko je protiv : 0

Ima li suzdržanih : 0

**Predsjednik Općinskog vijeća Zdravko Pizek konstatirao je da je Odluka o određivanju potpisnika financijske dokumentacije Općine Vidovec usvojena jednoglasno sa 14 glasova od 14 prisutnih članova Vijeća.**

**Točka 12.**

**Osnivanje Povjerenstva za ruralni razvoj turizam**

Članica Vijeća Silvija Zagorec :

„Daje se prijedlog Odluke ispred Kluba vijećnika HDZ-HSS-HSU o imenovanju članova Povjerenstva za razvoj ruralnog turizma Općine Vidovec.

U Povjerenstvo za razvoj ruralnog turizma predložene su sljedeće osobe :

Za predsjednicu Silvija Zagorec, za zamjenicu predsjednice Marija Cafuk, za članove Emina Ljubek, Tomo Svačko, Snježana Košić, Marijo Serini, Marijan Pozder, Ivanka Lonjak, Ivica Pozder, Edo Košić i Dubravko Zavrtnik.

Prijedlog Odluke je koncipiran da budu zastupljeni predstavnici Općine, predstavnici Udruga koji su svojim dosadašnjim radom, koji nije mali nego je velik i izniman, doprinijeli radu svih manifestacija, organizacija i nadamo se da u tom duhu bude djelovanje i rad.“

Predsjednik Općinskog vijeća Zdravko Pizek :

„Otvaram raspravu, ako nema dajem na glasovanje.“

Tko je za : 10 članova Vijeća

Tko je protiv : 4 člana Vijeća

Ima li suzdržanih : 0

**Predsjednik Općinskog vijeća Zdravko Pizek konstatirao je da je prijedlog usvojen sa 10 glasova od 14 prisutnih članova Vijeća.**

**Točka 13.**

**Osnivanje Povjerenstva za procjenu šteta od elementarne nepogode**

Članica Vijeća Silvija Zagorec :

„Ispred Kluba vijećnika HDZ-HSS-HSU dajemo prijedlog Odluke o imenovanju članova Povjerenstva za procjenu šteta od elementarne nepogode Općine Vidovec te u Povjerenstvo predlažemo :

Gospođu Mariju Cafuk za predsjednicu Povjerenstva, za članove gospodin Ivan Benček, gospodin Marko Hladika, gospodin Zlatko Zagorec i gospodin Dubravko Zavrtnik.

Povjerenstvo nije izmijenjeno u odnosu na dosadašnji sastav te pozdravljamo njihov dosadašnji rad.“

Predsjednik Općinskog vijeća Zdravko Pizek :

„Otvaram raspravu, ako nema, zatvaram i dajem na glasovanje.“

Tko je za : 11 članova Vijeća

Tko je protiv : 0

Ima li suzdržanih : 3 člana Vijeća

**Predsjednik Općinskog vijeća Zdravko Pizek konstatirao je da je prijedlog prihvaćeni sa 11 glasova od 14 prisutnih članova Vijeća.**

**Točka 14.**

**Razno**

**Član Vijeća Zdravko Klopotan :**

„Ja bi pitao vezano uz Dan Općine, Športsko ribolovno društvo je poslalo pismo namjere na Općinu, tajnik je poslao, znači Športsko ribolovno društvo jedanaestog je održalo 14. kup Općine Vidovec u lovu ribe, vrijednu manifestaciju, sudjelovao je rekordan broj ekipa, bila je vijećnica Silvija i ne samo da damo svoj doprinos u ribolovu, znači u sportu, nego tu promoviramo i naše proizvode gdje na primjer naši proizvođači daju svoje i zelje i salatu i bučino ulje. Ove godine je bio rekordan odaziv ekipa, već sad 14-tu godinu i isto tako financijske izdatke, nismo tražili od Općine novac, ali da ga bar stavi u program, znači nije ni to bilo već se to promoviralo. Jadna Općina koja promovira jednog ugostitelja, a nema za svoje žitelje nikakav program, da barem jedan koncert plati, jednog izvođača, pa nek se i vol speče za taj jedan dan, jadna Općina koja ne misli za svoje žitelje bar na taj dan, nego se promovira znači jedan ugostitelj i njegov sadržaj za ta tri dana, a naš događaj ni na stranicama Općine webu, nigdje nije bilo spomenuto, a nitko iz Općine nam nije odgovorio.

Tako da znaš 4.050 kuna sam osobno pokril troškove kupa, Društvo je dalo dva sanduka pive i jedan sanduk vode i od Silvije tata je dal salatu, znači za nagrade i Težak i Svačko Mladen poljoprivredne proizvode. To je 14 kup, jedan od ipak je bilo vrijedno da se spomene na neki način, ne treba nam novac, ali bar da se stavi u program, hvala lijepa“.

**Načelnik Bruno Hranić :**

„Ako ja mogu odgovoriti, nažalost mi smo zaprimili 19-og, očigledno je to bačeno dal dolje u sandučić, poslije je to nađeno na stolu tu, tako da je 19-og tek zaprimljeno u Općinu. Odgovor budete dobili, znate da smo svake godine surađivali, osobno ni u Općini nitko nije bio obaviješten da se nešto događa niti je netko od dužnosnika bio pozvani. Ne radi se o meni opet govorim i o budućim načelnicima, mislim da je red da se pozivaju na takve manifestacije i da nije problem da se isfinancira. Postoji Zakon prema kojem se raspisuje natječaj prema kojem sve udruge prijavljuju svoje projekte, a odgovor budete dobili.“

**Članica Vijeća Nadica Cafuk :**

„Evo ja bi samo jedno pitanje imala. Vidim tu u Izvješću o izvršenju plana razvojnih programa Općine Vidovec i tu ima dječja igrališta, uređenje dječjih igrališta, pa me zanima kaj s onim dječjim igralištem u Budislavcu. To je bilo rečeno da ide uređenje, no međutim od toga ništa. Tko hoće nek dojde pogledati tam je maltene više stračara nego bilo gdje na području Općine Vidovec. Sve se dovozi na to dječje igralište.

Mislim da stvarno to je postalo ruglo, a ne dječje igralište. Pa me zanima kad bude se to ili se bu to očistilo ili bu se nekaj drugo napravilo, ali to stvarno više nebre tak funkcionirati. To ima kamenja, ima koje kakvih greda, kojekakvih nadstrešnica, letve visiju na sve strane, djeca dojdeju, još se bude netko ozlijedio.“

**Predsjednik MO Vidovec Milan Papec :**

„Slušam Vas lijepo kao predsjednik MO Vidovec, evo samo bi ovo htio reči, ukratko.

Izbori su pokazali što su pokazali i sad Vas molim i jedne i druge, glave denite skupa, dajte tu našu Općinu, stalno smo u nekakvoj suprotnosti, ajmo raditi zajedno da nekaj napravimo.

Ako već država ne funkcionira, neka naša Općina funkcinira, svi smo ljudi, kad se sretnemo na ulica da se pozdravimo, a ne da smo svi kontra svega. Dosta je toga ljudi moji. To je jedna priča. Većina. Šta je većina. Pa nije većina najpametnija. Budimo svjesni toga i napravimo jednom svi skupa nešto za našu Općinu.“

**Predsjednik MO Nedeljanec-Prekno Antun Remar :**

„Pozdrav svima, ja bi se malo osvrnuo na mjesni odbor Nedeljanec – Prekno. Most je napravljeni još treba nešto gore ispraviti, odvodnja je napravljena još treba isto nešto urediti, kapelice su uređene, postavljena su dječja igrala i sad još ostaje nadstrešnica pa da još vidimo kaj budemo s tim. I još, imamo 6. sjednicu MO Nedeljanec-Pekno 30. lipnja, na dnevnom redu je izvještaj o izvršenim radovima u MO Nedeljanec-Prekno i onda ćemo više o financijama jer ne znamo čistu situaciju i prijedlog programa rada u narednom periodu.“

**Načelnik Bruno Hranić :**

„Da odgovorim gospođi Cafuk kaj se tiče dječjeg igralište u Budislavcu, ponekad dođu klinci i sve razmeću i trenutno je ishođenje građevinske dozvole, odnosno radimo projekt za nadstrešnicu. Slažem se s Vama da je ruglo i par puta sam osobno reagirao, ali nažalost imamo dosta problema s tim klincima ali vjerujem da će to biti uskoro riješeno“.

Što se tiče gospodina Papeca, slažem se s njime, izbori su prošli, da li je netko dobio za jedan glas, dva, tri, trideset tri, sto trideset tri moramo raditi svi skupa za zajedništvo, što se tiče kampanje s moje strane je završena, a Vrtić nažalost je tak kak je i bio, da smo znali da će do sad trajati već bi 2013. uzeli kredit.

Što se tiče gospodina Remara, hvala mu na podršci, isto tako kao i svim predsjednicima tako i njemu, mogu reći da jako dobro surađujemo i da se puno napravilo što se tiče samog naselja Prekno.

Unatoč tome, moram naglasiti, da su većina žitelja tamo nezahvalna, raznorazni komentari na društvenim mrežama, ali dobit će i nadstrešnicu. Jedan mali dio će financirati Općina, a za jedan veći dio je nađen sponzor, sponzora sam našao ja osobno, da se poslije ne bi pričalo jer još se uvijek vode postizborne kampanje“.

**Članica Vijeća Ines Pavleković :**

„Evo ja se samo želim zahvaliti na dosadašnjem radu Povjerenstvu za razvoj ruralnog turizma, načelniku, Emini i Miciki s kojima sam surađivala, nadam se da sam opravdala Vaše povjerenje, a budućoj predsjednici i svim novim članovima želim puno uspjeha u radu i nadam se da budete svi zajedno doprinijeti promociji i razvoju Općine Vidovec.

**Predsjednik Općinskog vijeća Općine Vidovec Zdravko Pizek zatvorio je 2. sjednicu Općinskog vijeća i pozdravio sve prisutne.**

Sjednica Općinskog vijeća završila je u 22,00 sata.

Općinsko vijeće Općine Vidovec

Predsjednik

Zdravko Pizek

Zapisničarka

Andreja Peharda